Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul comitetului mixt instituit prin articolul 11 din Acordul dintre Uniunea Europeană, pe de o parte, și Georgia, pe de altă parte, cu privire la protecția indicațiilor geografice ale produselor agricole și alimentare, în ceea ce privește adoptarea regulamentului de procedură al comitetului mixt /* COM/2012/0434 final - 2012/0209 (NLE) */





EXPUNERE DE MOTIVE Acordul dintre Uniunea Europeană (UE) și Georgia cu privire la protecția indicațiilor geografice ale produselor agricole și alimentare a intrat în vigoare la 1 aprilie 2012. Articolul 11 din acord instituie un comitet mixt, alcătuit din reprezentanți ai Uniunii Europene și ai Georgiei. Comitetul mixt asigură funcționarea adecvată a acordului și poate examina orice aspect referitor la punerea în aplicare și la funcționarea acestuia. În special, comitetul răspunde de: (a) modificarea articolului 2 alineatele (1) și (2) din acord în ceea ce privește trimiterile la legislația aplicabilă în părțile contractante; (b) modificarea anexelor III și IV la acord în ceea ce privește indicațiile geografice; (c) schimburile de informații cu privire la evoluțiile politice și legislative în materie de indicații geografice, precum și la orice alt aspect de interes reciproc în acest domeniu; (d) schimburile de informații cu privire la indicațiile geografice în vederea analizării posibilității de protejare a acestora în conformitate cu acordul. Comitetul mixt îşi adoptă deciziile prin consens și stabilește propriul regulament de procedură. Comitetul se întrunește la cererea oricăreia dintre părțile contractante, alternativ în Uniunea Europeană și în Georgia, la o dată, într-un loc și într-un mod (care poate include videoconferința) stabilite de părțile contractante de comun acord, dar nu mai târziu de 90 de zile de la formularea cererii. În conformitate cu proiectul de regulament de procedură, președinția comitetului este deținută prin rotație de șeful delegației fiecărei părți. Președintelui îi revin totodată funcțiile de secretariat ale comitetului. Fiecare parte suportă cheltuielile aferente participării sale la reuniunile comitetului. Comisiei i se solicită: · să adopte propunerea de decizie a Consiliului privind poziția UE referitoare la regulamentul de procedură al comitetului mixt înființat în temeiul Acordului dintre Uniunea Europeană și Georgia cu privire la protecția indicațiilor geografice ale produselor agricole și alimentare. · să transmită prezenta propunere Consiliului. 2012/0209 (NLE) Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul comitetului mixt instituit prin articolul 11 din Acordul dintre Uniunea Europeană, pe de o parte, și Georgia, pe de altă parte, cu privire la protecția indicațiilor geografice ale produselor agricole și alimentare, în ceea ce privește adoptarea regulamentului de procedură al comitetului mixt CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9), având în vedere propunerea Comisiei[1], întrucât: (1) Acordul dintre Uniunea Europeană și Georgia cu privire la protecția indicațiilor geografice ale produselor agricole și alimentare[2] (denumit în continuare „acordul”) a intrat în vigoare la 1 aprilie 2012. (2) Articolul 11 din acord instituie un comitet mixt care trebuie să asigure, printre altele, funcționarea adecvată a acordului. (3) În temeiul articolului 11 alineatul (2) din acord, comitetul mixt îşi stabilește regulamentul de procedură. (4) Uniunea Europeană trebuie să stabilească poziția pe care urmează să o adopte în ceea ce privește adoptarea regulamentului de procedură al respectivului comitet mixt, ADOPTĂ PREZENTA DECIZIE: Articolul 1 Poziția pe care urmează să o adopte Uniunea Europeană în cadrul comitetului mixt instituit prin articolul 11 din Acordul dintre Uniunea Europeană, pe de o parte, și Georgia, pe de altă parte, cu privire la protecția indicațiilor geografice ale produselor agricole și alimentare în ceea ce privește regulamentul de procedură al comitetului mixt se bazează pe proiectul de decizie a comitetului mixt, anexat la prezenta decizie. Articolul 2 Prezenta decizie intră în vigoare ……. (la data adoptării) Adoptată la Bruxelles, Pentru Consiliu Preşedintele ANEXĂ Proiect de decizie a comitetului mixt cu privire la adoptarea regulamentului său de procedură COMITETUL MIXT, având în vedere Acordul dintre Uniunea Europeană și Georgia cu privire la protecția indicațiilor geografice ale produselor agricole și alimentare, și în special articolul 11, întrucât respectivul acord a intrat în vigoare la 1 aprilie 2012, ŞI-A STABILIT REGULAMENTUL DE PROCEDURĂ DUPĂ CUM URMEAZĂ: Articolul 1 Șefii de delegație 1. Uniunea Europeană și Georgia, denumite în continuare împreună „părțile”, desemnează fiecare câte un șef de delegație, care este persoana de contact pentru toate aspectele legate de comitet. 2. Fiecare șef de delegație poate delega toate sau oricare dintre funcțiile șefului de delegație unui adjunct desemnat, caz în care toate referirile care se fac în continuare la șeful de delegație se aplică de asemenea adjunctului desemnat. Articolul 2 Președintele 1. Funcția de președinte al comitetului este deținută prin rotație, pentru o perioadă de un an calendaristic, de către șeful de delegație al fiecărei părți. 2. Președintelui îi revin funcțiile de secretariat ale comitetului. Articolul 3 Reuniuni 1. Președintele stabilește, de comun acord cu celălalt șef de delegație, data și locul de desfășurare sau, în cazul reuniunilor prin mijloace electronice, modalitățile tehnice ale reuniunilor. Președintele și celălalt șef de delegație, convenind asupra datei și a locului de desfășurare a reuniunii, respectă cerința de a organiza o reuniune în termen de 90 de zile. 2. Cu excepţia cazului în care se convine altfel de comun acord, reuniunile comitetului nu sunt publice. Articolul 4 Corespondența 1. Orice corespondență către sau pentru comitet se trimite președintelui comitetului. Acesta trimite o copie a întregii corespondențe legate de comitet celuilalt șef de delegație, șefului Misiunii Georgiei din Bruxelles și șefului delegației UE din Tbilisi. 2. Corespondența dintre președinte și celălalt șef de delegație se poate face prin orice mijloc scris, inclusiv prin mesagerie electronică. Articolul 5 Ordinea de zi a reuniunilor 1. Președintele întocmește un proiect de ordine de zi înainte de reuniune. Proiectul de ordine de zi se trimite celuilalt șef de delegație cu cel mult 20 de zile lucrătoare înainte de începerea reuniunii. Proiectul de ordine de zi difuzat de președinte trebuie să conțină orice element vizat de articolul 11 alineatul (3) din acord, ales de președinte. 2. Șefii de delegație pot solicita adăugarea altor elemente vizate de articolul 11 alineatul (3) cu cel puțin 10 zile lucrătoare înainte de începerea reuniunii, pe care președintele trebuie să le includă pe proiectul de ordine de zi. 3. Cu cel puțin cinci zile lucrătoare înainte de începerea reuniunii, președintele trebuie să transmită un proiect definitiv de ordine de zi celuilalt șef de delegație. 4. Ordinea de zi este adoptată de comun acord de președinte și de celălalt șef de delegație la începutul fiecărei reuniuni. Pe ordinea de zi poate fi inclus un punct diferit de cele care figurează în proiectul de ordine de zi dacă președintele și celălalt șef de delegație se pun de acord în această privinţă. Articolul 6 Adoptarea instrumentelor 1. Deciziile comitetului în sensul articolului 11 alineatul (2) din acord sunt transmise părților și poartă semnătura președintelui și a celuilalt șef de delegație. 2. Fiecare parte poate decide să publice orice decizie adoptată de comitet. Articolul 7 Procedura scrisă 1. O decizie a comitetului poate fi adoptată prin procedură scrisă dacă președintele și celălalt șef de delegație se pun de acord în această privinţă. 2. Șeful de delegație care propune utilizarea procedurii scrise prezintă proiectul de decizie celuilalt șef de delegație. Celălalt șef de delegație trebuie să răspundă, indicând dacă acceptă sau nu acceptă proiectul, dacă propune modificări sau dacă solicită mai mult timp de gândire. Dacă proiectul este adoptat, el trebuie finalizat în conformitate cu articolul 6 alineatul (1). Articolul 8 Procesul-verbal 1. Președintele întocmește un proiect de proces-verbal al fiecărei reuniuni și îl prezintă celuilalt șef de delegație în termen de 20 de zile lucrătoare de la reuniune. Proiectul de proces-verbal menționează recomandările făcute și poate de asemenea să includă oricare alte concluzii la care s-a ajuns. Celălalt șef de delegație aprobă proiectul sau propune modificări. Odată ce se ajunge la un acord privind proiectul de proces-verbal, două exemplare originale sunt semnate de președinte și de celălalt șef de delegație. Un exemplar original al procesului-verbal este păstrat de către președinte, iar unul de către celălalt șef de delegație. 2. În cazul în care nu se ajunge la un acord cu privire la procesul-verbal înainte de convocarea reuniunii următoare, se consemnează în procesul-verbal proiectul întocmit de președinte, la care se anexează modificările propuse transmise de către celălalt șef de delegație. Articolul 9 Cheltuieli Fiecare parte suportă cheltuielile aferente participării sale la reuniunile comitetului. Articolul 10 Confidențialitate Deliberările comitetului sunt confidențiale. [1] JO C , , p. . [2] JO L 93, 30.3.2012, p. 3.